Varga Péter Iván

**LENT**

Dráma

ZSOLT

LACI

MESTER

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*2023-ban. Pincehelyiség, ahol Mester fogadja a látogatóit. A polcokon konzervek, befőttek, könyvek. A padlón ládákban krumpli, répa.
A bútorzat silány, a falon egy falióra, alatta naptár (2023), Mester karosszéke, egy dohányzóasztal - rajta egy ócska rádiókészülék, amiből egy szál drót megy a plafonig - valamint két hokedli a vendégek számára.*

*Mester a polcon rendezgeti a konzerveket, amikor Zsolt és Laci megérkeznek.
Zsolt köhécseléssel próbálja felhívni magukra a Mester figyelmét.*

*ZSOLT* *(súgva)* Tisztelettel megérkeztünk.

MESTER *(a karosszékhez sántikál, leül)* Már vártalak benneteket. *(a két hokedlire mutat)*

*ZSOLT* Igenis. Köszönjük szépen. *(leül, Laci állva marad) Nagyon vártuk már az újabb találkozót. (Lacinak, türelmetlenül)* Gyerünk, ülj már le! Mit szobrozol ott? (Laci felé tolja a hokedlit)

LACI Jól van, jól van. Nyugalom! Minek úgy kapkodni? Hiszen évek óta itt élünk a föld alatt. Nem igaz? Nem kell rohannunk sehova.

*Hosszú csend*

*MESTER* *(faliórára és a naptárra mutat)* Az idő relatív. Olykor egy perc is egy évezrednek tűnhet. Máskor évek röppennek el úgy, mint egy pillanat.

ZSOLT *(ámuldozva)* Az idő relatív. Ez jó. Ez nagyon jó. *(vet egy dühös pillantást Lacira, amiért az nem működik együtt)* Köszönjük, Mester, hogy megajándékoztál e bölcs gondolattal. Esetleg, ha mondanál még valamit az időről, nagyon hálásak lennénk.

*csend*

*MESTER* Az idő múlásával, a dolgok más-más értelmet nyernek.

ZSOLT *(áhítattal ismétli)* Az idő múlásával a dolgok más-más értelmet nyernek. *(Lacihoz türelmetlenül)* Hallottad ezt? Ismételd el te is! *(Laci hallgat)* Az idő múlásával a dolgok más-más értelmet nyernek. Ez nagyon durva. Mondj már te is valamit... és üljél le! Nem tudom, mi ütött beléd. Igazán megadhatnád a tiszteletet!

LACIJól van, jól van. *(széttárja a karjait)* Bocsánatot kérek. *(kissé szarkasztikusan)* Köszönjük, Mester, hogy fogadsz minket, és, hogy meghallgatsz minket, és köszönjük, hogy megosztod velünk a bölcs gondolataidat, és reméljük, hogy ma is hallhatunk valami biztatót a jövőnkre nézve. *(leül)*

MESTER Szerda van. Ez a ti napotok. A Csapás után ugyan nem sokan maradtunk, akik itt élünk lent a föld alatt, de én mindnyájatoknak egyaránt megadom a lehetőséget arra, hogy a szellemi útmutatásom és a tudományos alapokra helyezett próféciáim segítségével… (*Laci feláll, arcát dörzsöli, fejét csóválja)*

ZSOLT *(Mesternek)* Ne is törődj vele, Mester! Folytasd, kérlek! *(Lacinak, súgva)* Mi a francot művelsz?

MESTER a próféciáim segítségével támaszra leljen ezekben a nehéz időkben. Ti a szerdai napot választottátok a heti meghallgatásokra. Örülök, hogy újra és újra eljöttök hozzám. A jövőnket illetően pedig nagy hírem van a számotokra. Tegnap este ugyanis történt valami.

ZSOLT *(Lacinak, izgatottan) Micsoda?* Hallod ezt, Laci? Valami történt. Üljél már le!

LACI Igen? Hát akkor halljuk! *(leül)* Mi az a nagy hír?

MESTER *(bekapcsolja a rádiót, sistergés, recsegés,)* Ha jól füleltek, ti is hallhatjátok. Tegnap este kezdődött. Valakik valahonnan morzejeleket küldenek. *(kikapcsolja a rádiót)*

ZSOLT Há... hű.... váó... Ez hihetetlen.

MESTER Pedig igaz. Ezzel bizonyossá vált, hogy más búvóhelyeken is vannak túlélők.

ZSOLT Hát ez... hát ez fantasztikus hír. Hallod ezt, Laci?

LACI *(unottan)* Hallom, hallom. Minden hétre kell valami újdonság, különben unalmassá válna.

MESTER *(Lacinak)* Hadd kérdezzek tőled egyet, László. Történt esetleg valamilyen szignifikáns dolog az legutóbbi találkozásunk óta? Azért kérdezlek tégedet, mert szemlátomást nem tűnsz kiegyensúlyozottnak. Talán nyomja valamilyen teher a lelkedet? Szeretnéd, hogy beszéljünk róla?

LACI Hogy beszéljünk róla? Rendben. Oké. Figyeljetek! Nagyon sajnálom, de tényleg... de én ezt nem csinálom tovább, srácok. Jó volt, klassz volt veletek, meg minden, de én... ne haragudjatok... de én… én kiszállok.

*csend*

*ZSOLT* *(Lacinak)* Mi van? Elmondanád, hogy miről beszélsz? Mi a franc ütött beléd? Mi az, hogy kiszállsz? Miből szállsz ki?

LACI Hát ebből itt. Ebből az egészből. Ebből a kis játékból. *(Zsoltnak)* Amúgy meg, pont, hogy neked is jót tenne már, ha véget vetnénk ennek a baromságnak. Néha úgy érzem, hogy teljesen be vagy kattanva. Úgy rá tudsz pörögni erre az egészre, hogy már-már az az érzésem, hogy te… hogy te teljesen elhiszed, hogy ez a valóság. Hogy mi tényleg itt élünk a föld alatt. Értem én, hogy nehéz egyedül nevelned a lányokat, meg, hogy te viszed a hátadon a céget. Értem én, hogy kell ez a kikapcsolódás minden szerdán, de azért nem kellene átesnünk a ló túloldalára. *(Mesternek)* Te meg… hát, hallod, te sem vagy semmi. Elképesztő, hogy milyen átéléssel játszod ezt a mester szerepet. Tiszta ilyen izé... ilyen skizofrénia vagy mi a rosseb.

*MESTER* Esetleg, ha bővebben kifejtenéd a gondolataidat, László, megvizsgálhatnánk közösen, hogy amiket most mondasz, azt miért is mondod.

*LACI* Ezen nincs mit megvizsgálni, fiúk. Egyszerűen túlzásba viszitek és kész. Két éve játsszuk ezt a hülyeséget. Eleinte jópofa dolognak tartottam én is, de ez már... ez most már egy kicsit… ti is láthatjátok… ez már beteges.

ZSOLT Laci, figyelj rám! Mi tényleg évek óta itt élünk lent. A Csapás óta. Nem mehetünk ki innen. Mester az egyetlen ember közülünk, aki - nem kis áldozatot hozva - egy-egy órára kimerészkedik, hogy méréseket, vizsgálatokat végezzen. Tudom, hogy nehéz elviselned ezt a bezártságot. Mindnyájunknak nehéz.

LACI Látod, Zsolt, baszd meg! Erről beszélek. Rögeszmétekké vált ez a fikció. Tényleg azt hiszitek, hogy belemenekülhettek az odakinti... az odafönti problémáitok elől ebbe az eszement, gyerekes színjátékba?

ZSOLT *(csodálkozva)* Odakint? Odafönt? *(Mesterre néz. Mester széttárja karjait)* Laci, meg kell értened, hogy ezek a kifejezések, hogy “odakint” és “odafönt” jelenleg nem létező fogalmak. Nekünk itt kell most élnünk. Idelent. A föld alatt. Ki tudja, meddig. De mindig van remény, Laci.
Például itt vannak most ezek a morzejelek. Te is láthatod, hogy nincs veszve semmi. Miért éppen most csavarodsz be? Lehet, hogy csak napok, hetek kérdése, és újra a felszínen élhetünk majd.

MESTER *(Zsoltnak)* Legyen úgy, testvér!

LACI Mi van? Még hogy én csavarodom be? Miről beszélsz, Zsolt? Te nem hallod magadat? Teljesen be vagy kattanva. Odalettél. *(Mesterre mutat)* Vele együtt. Fogjátok már fel, hogy nem normális, amit műveltek. Elég volt ebből. Mi nem itt élünk lent.

ZSOLT Laci, nem értelek. Mi az, hogy nem itt élünk lent? Jelenleg ez az otthonunk, a biztonságunk. A légón kívül egyelőre életveszélyes lenne akár egyetlen napot is eltöltenünk.

LACI Milyen légó? Atyaúristen! Nincs itt semmilyen légó. Egy öregasszonytól béreljük ezt a szaros pincét. Ott voltunk mind a hárman, amikor aláírtad a szerződést. *(Mesternek)* Te sem emlékszel? Te is azt mondod, hogy ez az igazi életünk? Ez, hogy pincékben kell bujkálnunk? Te is azt állítod, hogy nem odakint… nem odafönt élünk, és nem egy asztalos műhelyben keccsölünk egész héten?

MESTER Megértem, hogy össze vagy zavarodva, László. A világunk pillanatnyi állapotában, könnyen előfordulhat – mi több, érthető – , ha valaki egy másik életre vágyik. Egy olyanra, amit elképzel magának. Például elképzeli azt, hogy a felszínen él és egy asztalosműhelyben dolgozik.

LACI Én a valóságról beszélek, ember, és ezt mindketten nagyon jól tudjátok. Két éve kezdtük el ezt az egész játékot, a koronavírus lecsengése után. Miért csináltok úgy, mint akik nem emlékeznek rá? Gyönyörű, napsütéses tavasz volt 2021-ben. Az emberek már teljesen megnyugodtak, és minden visszaállt a régi kerékvágásba. Nekem ne mondjátok azt, hogy nem emlékeztek rá. Hányszor mondogattuk, hogy milyen kár, hogy az a csodálatos összetartás és együttműködés, ami a vészhelyzet idején jellemezte az embereket, a vírussal együtt elvonult. Ez inspirált minket arra - a különböző lelki defektjeink mellett - hogy elkezdjünk lejárni ide, és eljátsszuk, hogy a Csapás túlélői vagyunk. Ez az egész egy kitaláció. Egy buta kis játék.

ZSOLT Én ezt nem hallgatom tovább. *(az asztalra csap)* Ez egy marhaság.
A Csapás igenis megtörtént, Laci. Nem kitaláció. Bárcsak az lenne.
A vírus valóban elvonult, hála istennek, de a következő évben jött a Csapás. A semmiből, váratlanul. És mi azóta itt élünk lent. A légóban.

LACI Marhaság? Igen? És az is marhaság, hogy neked dolgozom tizenöt éve? Tegnap este is túlóráztam. Bent voltam nyolcig, hogy péntekig kész legyünk azzal a rohadt konyhabútorral. Az is marhaság? Meg az is, hogy nem csak a főnököm vagy, hanem a legjobb barátom is egyben? Az is marhaság, hogy én voltam a tanúd az esküvőtökön.

ZSOLT Ne csináld ezt, Laci! Ez nem tisztességes.

LACI És az is marhaság, hogy négy évvel ezelőtt amikor Zsuzsa, a feleséged meghalt autóbalesetben, megállás nélkül ittunk három hónapig? Csak mi ketten. Olyan rohadt részegek voltunk, hogy a világunkról nem tudtunk. Szerettem őt, Zsolt! Nem csak te veszítetted el. Nekem olyanok vagytok, mintha a családom lennétek. Nem érted? A lányaid az én lányaim is.

ZSOLT *(kiabálva)* Hagyd ezt abba, Laci! Hagyd ezt abba!

LACI Nekünk nem lehettek gyerekeink, Szandrával. *(gúnyosan)* Genetikai összeférhetetlenség. *(vállat von)* Aztán kiderült, hogy nem csak genetikai. Le is lécelt azzal az úszóedzővel Kanadába. Na, akkor meg te ittál velem egy hónapig. Szóval nekem, ne mond azt, hogy a valódi életünk marhaság. Te meg én egymás mellett és egymáshoz tartozva élünk. És igenis van életünk odakint, odafönt. Még ha tele is van szarságokkal. Az a mi igazi életünk, és nem ez itt.

*Zsolt leül a hokedlire, magába roskad, arcát tenyerébe rejti. Hosszú csend*

LACI Be tudom bizonyítani.

*csend, Laci a bal karján felhúzza a pulóvere ujját*

*LACI* Hol van az aranyórám? Tessék, mondjátok meg! Minden szerdán, amikor itt vagyunk, viccesen felajánlom, hogy amint véget ér ez a föld alá kényszerülés, az első szembejövő embernek a kezébe nyomom majd az aranyórámat. Ezen mindig jókat nevetünk. Na, és most? *(csuklójára csap)* Hol van? Hová tűnt? Na? Ha itt élünk lent, és be vagyunk zárva, hogy tűnhet el a karórám? Tán elnyelte a föld? Először elnyelt minket, aztán elnyelte... még mélyebbre nyelte az aranyórámat, vagy mi? Hát nem. Nagyon jól tudjátok, hogy nem ez történt. Az órámat a múlt héten lopták el a műhelyből. *(Zsoltnak)* Ugye emlékszel? Rendőrt hívtál és kipakoltattad mind a 12 alkalmazottad szekrényét, hogy megtaláljuk, de végül nem lett meg. Nagyon kedvesen felajánlottad, hogy veszel nekem egy másikat. Azt mondtad, bármilyet választhatok. Persze te magad is tudtad, hogy azt az órát nem lehet pótolni. Nincs még egy olyan óra a földön, ami azelőtt az apámé volt. És tudod, mi a legszomorúbb az egészben? Az, hogy mindannyian tudjuk, hogy a Tóth Zsiga volt a fényezőből, és te nem rúgtad ki. Azt mondtad, amíg nincs bizonyítékod, nem teheted. Milyen bizonyítékot akarsz? Az az ember kétszer ült már lopásért. Ez nem elég bizonyíték neked? *(csend)* Ki kellett volna rúgnod. Nem csak miattam. Magatok miatt is. De téged már ez sem érdekel. Te már csak itt szeretsz élni, idelent.

*Hosszú csend*

*ZSOLT* *(Lacinak)* Egyszerre haragszom rád és sajnállak. *(körbemutat a helyiségben)* Összemosod a rideg valóságunkat az illúzióiddal.

LACI Igen? Hát, szerintem meg pont te... ti keveritek össze a kettőt. Betegesen.

MESTER *(Lacinak, nyugodt hangon)* Tételezzük fel, hogy amit mondasz, László, az a valóság. Hogy a Csapás meg sem történt, és továbbra is van élet a felszínen. Aztán most képzeljünk el három embert, akik egy műhelyben dolgoznak látástól-vakulásig. Az életük egyhangú, fáradtságos, valamint sérelmekkel teli. Képzeljük el, hogy minden napjuk egyformán telik, és már-már úgy érzik, hogy nem is emberek, hanem inkább robotok. Majd egy napon elhatározzák, hogy heti egy alkalommal, csak hogy legyen egy kis örömük, egy kis menedékük, eljátszanak egy kitalált, föld alatti életet. Ha egy ilyesmi meg is történne, kérdezlek én tégedet, László, miért lenne baj, hogy az a három ember ezt műveli? Kinek ártanának vele? A másik kérdésem pedig az, László, hogy amennyiben ezek az emberek - tételezzük fel - megegyeznének, hogy a kis játékuk közben semmilyen említést nem tehetnek a valódi, hétköznapi életükről - én legalábbis biztosan így csinálnám, hogy még izgalmasabb legyen -, akkor az egyikük miért éppen a játék közben állna elő azzal, hogy szeretné azt befejezni? Miért hozná kellemetlen helyzetbe a társait, akik továbbra is szeretnének a játékszabályok szerint játszani? Nem lenne észszerűbb, mi több etikusabb, ha a valódi, hétköznapi életükben közölné a döntését a többiekkel?

LACI Nem tudom. Nem tudom. A francba! Sajnálom, most jött ki belőlem.

MESTER Nem rólad beszélünk, László. Csak eljátszottunk a gondolattal. Mindannyian tudjuk, hogy mi itt élünk lent évek óta. Odakint, odafönt - a Csapás következményeképpen - nincsen semmilyen élet.

LACI Elképesztő, mennyire határozottan tudod ezt mondani. Komolyan mondom, hogy ez már kóros. Te tényleg azt hiszed, hogy ez a valóság? Ez a bohóckodás a konzervekkel, meg a rádióval?

MESTER Ez nem hitkérdés, László. Ez az életünk. Ez a valóság.

LACI Na, jól van. Idefigyelj! *(egészen közel lép a mesterhez)* Eddig nem akartam személyeskedni, mert csak három éve ismerjük egymást, amióta Zsolt felvett téged a céghez. Hamar megkedvelt, ezáltal én is elfogadtalak. Az ő barátja az én barátom is. Onnantól egyre többet dumáltunk így hárman. Az egyik alkalommal, a meló végeztével, sörözés közben Zsolt és én elmeséltük neked a lelki nyűgjeinket, és akkor te is elárultad, hogy neked sem fenékig tejfel az életed. Elmondtad, hogy elhanyagolt gyerek voltál, meg, hogy sosem érezted úgy, hogy bárhova is tartoznál. Elmondtad, hogy evési problémáid vannak és szerencsejátékkal próbálod kompenzálni a hiányzó boldogságodat, és csak azért nem esel túlzásokba, mert megfogadtad, hogy nem leszel olyan, mint az apád, akiről csak kétféle emléked van. Vagy zabált, vagy kártyázott. Bármit és bárkit képes volt feláldozni, csak hogy pénzt szerezzen. Mindeneteket eljátszotta, és több mint 200 kiló volt, amikor meghalt. És annál a beszélgetésnél mondtad, hogy olykor csak úgy tudod leküzdeni az apádtól örökölt démonaidat, hogy elképzelsz magadnak egy másik életet másfajta problémákkal, és teljesen beleéled magad. Azt mondtad, egész jól működik. *(járkálni kezd fel-alá)* Kíváncsivá tettél minket, és mi is szerettük volna kipróbálni. Ekkor merült fel bennünk először egy közös szerepjátéknak az ötlete. Sokáig tanácstalanok voltunk, hogy mégis mi lenne a leghatásosabb forgatókönyv, végül, miután a 2020-as vírus megtanított bennünket arra, hogy egy globális vészhelyzet tökéletesen el tudja vonni az ember figyelmét a személyes problémáiról, kitaláltuk magunknak a Csapást, meg ezt a szerda esténkénti föld alatti életet. Eleinte nagyon élveztük. Izgalmas volt. A műhelyben nem beszéltünk róla. Ha munka közben összeakadt a tekintetünk, cinkosan egymásra mosolyogtunk. Senki nem tudta a titkunkat. De azóta rohadtul megváltoztak a dolgok. Ti ezt már nagyon túltoljátok, srácok. Túlságosan komolyan veszitek, és nekem ez így már nem tetszik. Ez már nem ugyanaz a játék, amit két évvel ezelőtt elkezdtünk. Hogyan is szólt a mai bölcselet? Az idő múlásával, minden dolog más értelmet nyer. Hát pont erről van szó. Szóval, nagyon sajnálom, de én kiszállok.

ZSOLT *(Lacihoz lép)* Zsuzsa nem autóbalesetben halt meg. A Csapásban vesztettem el őt az összes rokonommal egyetemben. Veletek ugyanez történt. Néhányan valamilyen csoda folytán túléltük. Azóta itt lakunk a föld alatt.

LACI Látod, erről beszélek, Zsolt! Milyen Csapás, baszd meg? Már eleve az elnevezés is nevetséges. A CSAPÁS! Mindhárman tudjuk jól, hogy azért neveztük el így, mert nem tudtunk semmilyen logikus katasztrófát kitalálni, ami a föld alá kényszerítene. Leszavaztuk az atomtámadást, mert attól nem pusztul ki az egész világ. Még azzal viccelődtünk, hogy ki az a barom, aki akkora méretű nukleáris támadást hajtana végre, amit ő maga sem él túl? Aztán gondoltunk arra is, hogy legyen meteor becsapódás, de azzal meg az a baj, hogy amelyik a teljes élővilágot eltörölné a Föld felszínéről, az elől menekülhetünk mi bármilyen légópincébe, ott is megdöglünk.
*(Zsoltnak gúnyosan)* És akkor még nem egy Mari nénitől bérelt társasház pincéjéről beszélünk.

ZSOLT *(Lacinak)* Te teljesen megbolondultál, Laci. Micsoda téveszmékkel állsz elő? Azért nevezzük Csapásnak, mert pontosan senki nem tudja, mi történt. Annyit tudunk, hogy minden felperzselődött, és a még mindig fennálló sugárzás miatt nem bújhatunk elő.

MESTER *(Zsoltnak)* Viszont nagyon jók a kilátásaink. Egy év alatt több mint 80 százalékkal csökkent a rádióaktivitás.

LACI Fejezzétek már be!

ZSOLT *(Mesternek)* Igen, igen! És lehet, hogy ahonnan a morzejeleket küldték, ott már felmerészkednek az emberek a felszínre.

LACI Ne csináljátok ezt, srácok!

MESTER *(répák, krumplik közt kotorászik)* Ezek a felszínen termesztett gyökérzöldségek például, már teljes mértékben fogyaszthatóak.

LACI Hagyjátok ezt abba!

ZSOLT *(Mesternek)* Lehet, hogy azok ott már állatokat is tartanak.

LACI Vége a játéknak! Fogjátok már fel!

ZSOLT *(Mesternek)* Esetleg bekapcsolhatnánk a rádiót, hátha sikerül elcsípünk egy fontos információt.

MESTER *(Zsoltnak)* Ez egy remek ötlet.

*Mester a rádióhoz sántikál, de Laci megelőzi, megragadja a rádiót és földhöz vágja. A rádió darabokra törik. Hosszú csend.*

*LACI* *(Mesternek)* Told le a nadrágodat!

ZSOLT *(Lacinak)* Mi van? Te teljesen megőrültél?

LACI *(Mesternek)* Azt mondtam, told le a nadrágodat!

ZSOLT *(Lacinak)* Állítsd le magad, Laci! Ezzel átlépsz minden határt.

LACI *(Zsoltnak)* Valóban? Tegnapelőtt. Hétfőn este történt a műhelyben. Vagy már erre sem emlékszel? *(Mesterre mutat)* Egyedül volt bent. Túlórázott, amikor az állvány eltört, és ráborult a forró ragasztó. Mióta mondjuk neked, hogy el van rohadva az a kurva állvány, de te mindig halogattad, hogy kicseréld. Hát most meg lett a baj. *(Mester lábaira mutat)* Pont az ő lábára borult rá az a szar. Ezért sántikál. Másnap elmondtad nekem négyszemközt, hogy a fájdalomtól üvöltve hívott téged telefonon, de végül nem hívtátok mentőket, mert megegyeztetek, hogy inkább taxival menjen, és, hogy te adsz neki 300 ezret, ő meg majd azt mondja a kórházban, hogy otthon történt a baleset, nehogy megbüntessenek téged a dolgozó veszélyeztetése miatt. Neki meg jól jön a pénz, hiszen most úgy sem tud majd dolgozni egy-két hétig. Aztán meg azon izgultál, hogy vajon el tud-e majd jönni ide szerdán.

ZSOLT Ne csináld ezt, Laci!

LACI Mert különben mi lesz? Kirúgsz? Vagy hazazavarsz? Vagy mi?
Na, látjátok? Most pontot tehetünk a dolog végére. *(Mesternek)* Told le a nadrágod! Mutasd a kötést! Mutasd az égési sérüléseidet!
*(Zsoltnak)* Vagy erre is kitaláltok majd valamit? A rádióaktivitás megperzselte a lábait, vagy mi?

ZSOLT *(kiabálva)* Azonnal fejezd ezt be, Laci!

LACI *(Mesternek, kiabálva)* Azt mondtam, told le a nadrágodat! Most!

ZSOLT *(Megrángatja Lacit)* Elég legyen ebből! Azonnal menjél ki innen!

LACI *(birkózni kezdenek állva Zsolttal)* Te ne mondd meg nekem, hogy mit csináljak! A saját viselkedéseden kellene elgondolkodnod inkább. Meg ezen az egész…

*Amíg Zsolt és Laci dulakodnak, Mester letolja a nadrágját a bokájáig. Fecske alsóban áll, lábai épek, nincs kötés, nincs sérülés. Zsolt és Laci elnémulnak. Nagyon hosszú csend.*

*MESTER* Semmi nem lehet olyan fontos az életben, amiért két ilyen jó barát egymásnak essen. Tessék. Legyen hát vége.

*Hosszú csend*

*LACI* Én most hazamegyek. Holnap reggel korán kezdek a műhelyben, és most arra kérlek benneteket, hogy egyikőtök se állítson meg. Mindössze ennyit kérek. Kimegyek ezen az ajtón, és ti egyetlen szót se szóljatok hozzám!

*Laci kimegy, csend*

*ZSOLT* Talán lehet, hogy nekünk is így, szó nélkül kellene távoznunk.

MESTER Túl nagy szívesség lenne a részedről, ha nem kérnél magyarázatot a történtekre.

ZSOLT Az lehet, de én azt hiszem, most mégiscsak eltekintek ettől. *(elindul kifelé)*

MESTER Zsolt, várj, kérlek! *(Zsolt megáll)* Totál kész lettem az elmúlt két hónapban. Teljesen belecsúsztam a rulettbe. Sajnálom. Nagyon el lett ez cseszve.

ZSOLT Hát ez nagyon.

*Mester elővesz egy bőrtáskát a zöldséges ládák mögül, kulcscsomót, zsebkendőt tesz ki az asztalra, aztán előhúzza Laci óráját és átnyújtja Zsoltnak.*

*MESTER* Ne küldd el a Tóth Zsigát! Jó ember az.

ZSOLT Nem küldöm el. *(zsebre teszi az órát, elindul kifelé)*

MESTER Szeretném, hogy tudd… *(Zsolt visszanéz az ajtóból*) hogy nekem... azért fontos volt ez az egész... tudod, így... így hozzátok tartozni. És csak reménykedem, hogy egy idő után majd... majd egyszer… már nem csak... már nem csak erre fogtok visszaemlékezni, ami itt a végén történt.

ZSOLT Talán egyszer. Ki tudja? *(a faliórára és a naptárra mutat)* Végül is a dolgok az idő múlásával más értelmet nyernek.

*Zsolt kimegy*

*Sötét*

2020